Momberg se appèlsaak moet wag tot 2019Vicki Momberg tydens ‘n vorige geleentheid in die hof (4 April 2018). Foto: ANA. Vicki Momberg (49), die Johannesburgse vrou wat tronkstraf opgelê is nadat sy ŉ polisiebeampte herhaaldelik die k-woord toegesnou het, se appèlaansoek teen haar skuldigbevinding en vonnis is Maandag in die Randburg-landdroshof uitgestel. Kingdom Onah, Momberg se regsverteenwoordiger, het aan die hof gesê die direkteur vir openbare vervolging het nie ŉ datum vir die appèlaansoek verskaf nie. “Ons wag dat die DOV ons ŉ datum gee wanneer die appèlaansoek aangehoor sal word,” het Onah gesê. “Ons glo die vonnis is te swaar. Die skuldigbevinding moet omgekeer word. Ons glo ten sterkste ons appèlaansoek sal suksesvol wees,” het hy gesê. Momberg het geskiedenis gemaak as die eerste persoon in Suid-Afrika wat tronkstraf vir rassisme opgelê is. Sy is in Februarie 2016 op video vasgevang waar sy die polisiebeampte, wat haar gehelp het nadat sy die slagoffer van ŉ gryp-en-spaander-voorval was, die k-woord noem. Vicki Momberg in die hof (9 Maart 2018). Foto: ANA Dit het tydens die verhoor aan die lig gekom dat Momberg dié woord 48 keer in die video gebruik het. Daphne Naidoo, ŉ beampte vir die departement van maatskaplike ontwikkeling, het tydens die verhoor in haar vonnisverslag aan die hof gesê Momberg het gedurende die eerste onderhoud wat sy met haar gehad het gesê die mense wat sy die k-woord toegesnou het, is net daardeur beledig omdat hulle self glo hulle is die k-woord. Gedurende die tweede onderhoud het die beampte haar van die saak onttrek nadat Momberg haar ook beledig het. Momberg is in November verlede jaar skuldig bevind op vier aanklagte van crimen injuria. In Junie verlede jaar het die gelykheidshof ook beslis dat Momberg R100 000 skadevergoeding aan konst. Clement Mkhondo moet betaal. Sy is in Augustus vanjaar op borgtog van R2 000 vrygelaat hangende die uitslag van die appèl teen haar skuldigbevinding en vonnis. Momberg se appèlaansoek is tot 20 Februarie volgende jaar uitgestel.